Dunaszekcső község képviselőtestülete
4/1995.

Jegyzőkönyv
Készült a Dunaszekcső Községi Önkormányzat képviselőtestülete 1995. március 22-én megtartott üléséről.

Jelen vannak:  Hegedűs György polgármester

Tóth András,

Dr. Schmidt József,

Hetényi Ádám,

Harsányi János,

Guzsván Lajosné,

Szödényi István,

Galambosi László,

Faller János,

Schmidt József,

Draskovits Pál képviselők

Pest Éva jegyző, Papp János műszaki főelőadó, Török János településfelügyelő

Kárpáti Jánosné intézményvezető az óvoda napirendi ponthoz

Tóth Árpád tanácskozási joggal meghívottak

Valamint 4 fő helyi lakos

Hegedűs György polgármester köszönti a megjelenteket. Megállapítja, hogy az ülés határozatképes, mert a megválasztott 11 fő képviselő mind megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogadott:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) Ismét az óvodáról…

Előadó: Hegedűs György polgármester

3.) Egyebek

NAPIREND TÁRGYALÁSA

1. napirendi pont: A polgármester elmondja, hogy a lejárt határidejű határozatok végrehajtása megtörtént. A gyógyszertári vagyon felosztásával kapcsolatban a testület továbbra is fenntartja azt az igényét, hogy a vagyont természetben kéri.

Sárközi Jánossal a szemétszállítás végzésére a szerződést megkötötte.

A vissza nem térítendő támogatásért jelentkezett az Adamcsik házaspár, bemutatták az adásvételi szerződést.

Fontosabb eseményként megemlíti, hogy pályázatot nyújtott be az Országos Vöröskereszthez azzal, hogy pályázati keretek között támogatást biztosítanak a fogorvosi szék megvásárlásához.

A polgármester által elmondottakkal kapcsolatban kérdés, hozzászólás nem volt, a testület 11 szavazattal 0 ellenében az alábbi határozatot hozta:

19/1995. (III.22.) Kt. számú határozat

a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatót elfogadja.

2. napirendi pont: A polgármester tájékoztatja a jelenlévőket, hogy nem a II. sz. óvoda megnyitásáról lesz szó e napirend keretében, hanem a működő óvodában mini csoport szükségességéről kell dönteni. A költségvetés tárgyalásakor vetette fel az óvoda képviselője, hogy kevés ráfordítással csoportszoba kialakítására lenne szükség, hogy a mini-csoport beindulhasson. A sorok között felvetette azt is, hogy 1 fő óvónő és egy fő dajka létszám is kellene a működéshez. A képviselőtestület e kérésre nem reagált. A csoportszoba kialakításának lehetőségét felmértük, annak akadálya nincs.
Létszámot a szükséges bérrel az önkormányzat biztosítani nem tudja. Kérdés, hogy induljon-e mini-csoport vagy sem, ebben kell ma állást foglalnunk.

Kárpáti Jánosné óvodavezető: Számadatokkal szeretné érzékeltetni az óvoda helyzetét. Jelenleg a kiscsoportban 31 gyerek van, szemben a 28 férőhellyel. Gyermekének felvételét kéri 6 szülő, de helyhiány miatt el kell utasítania. A községben ezenkívül 12 gyerek van még, aki idén tölti be a harmadik életévét, de nem kérték a szülők az óvodai elhelyezést.

1996-ban 29 kiscsoportossal számol és 9 fő tölti be évközben a harmadik évét.

1997-ben 10 fő lesz és 15 fő éri el az óvodáskort évközben.

Az idei és a jövő évben szükséges a mini-csoport, de a személyi és tárgyi feltételek biztosítását kéri a működéshez.
Faller János: A hallott számadatokból megállapítható, hogy másfél év a kritikus, de erre az időszakra meg kell oldani a gyerekek óvodai elhelyezését.

Dr. Schmidt József: Véleménye szerint a nyárig hátralevő 3 hónap a kritikus, és nem biztos, hogy az egyetlen megoldás a gyerekek elhelyezésére a mini-csoport létrehozása. Meg kell vizsgálni annak a lehetőségét, hogy a jelenlegi létszámmal megoldják e problémát.

Kárpáti Jánosné: Így nem tudja megoldani az 5-6 gyerek felvételét. Szüksége van a csoportszobára is – 9-10 gyereket tudnának ott elhelyezni – és a létszámra is, hiszen így sem töltötte be a törvény által biztosított létszámot.

Harsányi János: Hány fő létszámot ír elő a törvény, hány gyerekkel tud foglalkozni az óvónő?

Galambosi László: Mennyi volt az egy óvónőre jutó gyereklétszám amíg a két óvoda működött? A kritikus időszakra fel kell venni egy óvónőt, utána el lehet küldeni.

Tóth András: A mai ülésig az volt a meglátása, hogy a csoport kialakítása nélkülözhetetlen. A ma hallott információk alapján úgy véli, hogy az intézmény vezetője félreinformálta a testületet. Az itt elhangzott számok alapján 5-6 gyerekről van szó – a kiscsoport létszámának bővítését tartja elképzelhetőnek, óvónő és dajka felvételét nem javasolja.

Kéri, hogy a továbbiakban csak korrekt előterjesztések kerüljenek a képviselőtestület elé megtárgyalásra.

Guzsván Lajosné: Az egész országban mindenhol arról beszélnek, hogy több önkormányzat megszüntet intézményeket, mert nem tudják fenntartani azokat. Községünkben egyelőre nincs ilyen probléma. A megoldást a jelenlegi feltételekkel meg kell keresni, bővítésre nem lehet számítani.

Az óvodában is keressék a megoldást, ne csak a képviselőktől várják azt.

Szödényi István: Mivel néhány hónapról van csak szó keressük meg a megoldást. A nagyobb létszám nagyobb felelősséget jelent az óvónőnek, de vállalják azt a község ellátása érdekében.

Faller János: Az eddig elhangzottak alapján három lehetőséget lát:

· mini-csoport lesz, de kell 1 fő óvónő

· mini-csoport lesz, de az óvoda létszámot nem kap

· nem lesz csoport, és azzal az 5-6 gyerek nem kerület óvodába

Dr. Schmidt József: Jól ismeri az óvoda helyzetét, kihasználtságát. A napi munkaidő jobb kihasználásával, a szabadságok összehangolt ütemezésével meg lehet oldani a kiscsoport létszámának emelését.

Szödényi István: Túlóra vállalásával nem lenne szükség óvónő beállítására.

Hetényi Ádám: Bólyi adatokat említ összehasonlításként. Véleménye, hogy sok szülő fog gyermeke három éves kora után munkát vállalni, és hosszabb távon lesz szükség a mini-csoportra. Megbízási szerződéssel is lehetne óvónőt foglalkoztatni.

Hegedűs György: Ebben a tárgyban ma mindenképpen dönteni szükséges, mert a gyerekeket április 1-től fel kellene venni.

Schmidt József: A csoportszoba kialakítása helyett a jelenlegi helyiség megnagyobbításával – boltívvel a két terem egybe nyitható – alkalmassá válna az óvoda a nagyobb létszám befogadására.

Hegedűs György: Összefoglalva az elhangzottakat elmondja, hogy a mini-csoport létrehozására nincs szükség, a jelentkező 5 gyereket az intézmény vezetője vegye fel. A csoportszoba területének növelését, az átalakítás módját vizsgáljuk.

További kérdés, hozzászólás nem hangzott el, a testület 11 szavazattal 0 ellenében az alábbi határozatot hozta:

20/1995. (III.22.) Kt. számú határozat
az óvodáról

A képviselőtestület utasítja a vezető óvónőt, hogy minden óvodai felvételre jogosult gyereket vegyen fel a intézménybe, 1995. április 1-től.
Határidő: 1995. április 1.

Felelős: Hegedűs György polgármester 

              Kárpáti Jánosné vezető óvónő

3. napirendi pont: Egyebek

Pest Éva jegyző ismerteti Tabó Zoltán és neje mohácsi lakosok kérelmét, melyben építési tilalom feloldását kérik. (Kérelem a jegyzőkönyv melléklete.)

Papp János: A 2/1987. (III.26.) sz. tanácsrendelet konkrétan meghatározza, hogy a fent említett helyen építési tilalom van. Engedélyt csak akkor adhat, ha a rendezési tervet módosítja a testület, azt pedig akkor lehet, ha megrendeljük a terveket és szakhatósággal véleményeztetjük.

Eléggé költségigényes a tervmódosítás, egy telek kialakítása miatt nem célszerű azt kérni.

Hegedűs György: Telekkialakításra szükség van, többen jelezték, hogy építeni szándékoznának és telekre lenne szükségük. Javasolja, hogy a rendezési terv módosítását rendeljük meg egyrészt Tabóék kérelmének megvizsgálása, másrészt a Baross utcában üdülőtelkek kialakítása céljából.

A polgármester javaslatával a képviselők egyetértettek és 11 szavazattal 0 ellenében az alábbi határozatot hozták:

21/1995. (III.22.) Kt. számú határozat
a rendezési tervről

A képviselőtestület megbízza a polgármestert, hogy a rendezési terv módosítását rendelje meg.

Határidő: 1995. április 15.

Felelős: Hegedűs György polgármester

Pest Éva jegyző elmondja, hogy a község református lelkésze levélben megkereste az önkormányzatot, hogy a parókia felújításához támogatást kérjen.

(Kérelem a jegyzőkönyv melléklete.)

Schmidt József: A parókia felújításában részt vesz mint iparos. Abban állapodtak meg a lelkésszel, hogy mindig annyi munkát végeznek el, amennyire fedezet van. A községben elvégzendő felújítási munkákat rangsorolni szükséges, javasolja, hogy most ne kapjon a református egyház támogatást.
Képviselőtársuk véleményével egyetértve a testület 11 szavazattal 0 ellenében az alábbi határozatot hozta:

22/1995. (III.22.) Kt. számú határozat
a református egyház támogatási kérelméről

A képviselőtestület a református egyház parókiájának felújításához kért támogatásnak a községi munkák rangsorolása és a költségvetés szűkössége miatt nem tud eleget tenni.

Hegedűs György polgármester: A temetők szemétszállítása kérdésben javasolja a testületnek, hogy a továbbiakban az önkormányzat brigádja lássa el a feladatot térítésmentesen.

E témával kapcsolatban vita nem volt, a testület 11 szavazattal 0 ellenében az alábbi határozatot hozta:

23/1995. (III.22.) Kt. számú határozat
a temetői szemétszállításról

A képviselőtestület a község temetőinek tisztasága érdekében a szemétszállítási munkával az önkormányzat brigádját bízza meg.

Határidő: 1995. április 1-től (szükség szerint)

Felelős: Hegedűs György polgármester

Hegedűs György: A piacok, vásárok rendezésével kapcsolatban rövidesen központi szabályozás várható. Addig is a piac helyét ki kell jelölni, mert ahol jelenleg az árusok vannak ott nagy a balesetveszély, nincsenek rendezett körülmények között, nem megoldott a szemét összegyűjtése és elszállítása. A környéken lakók jogosan háborognak az ott maradó szemét miatt. Javasolja, hogy a piac a továbbiakban a Rév utcában a régi piactéren működjön, a hely kiépített, a szemét gyűjtése konténerrel megoldható, elszállítást a szervezett szemétszállítás keretében a vállalkozó végezné.

Draskovits Pál: Nem ért egyet a javaslattal. Ez a spontán kialakult piac forgalmas helyen van – a lehető legjobb helyen- mindenki megelégedésére. Véleménye szerint a Rév utcai piacot nem fogják igénybe venni sem az árusok sem a vásárlók.
Hetényi Ádám: A jelenlegi helyen az árusok kialakították a vevőkörüket, véleménye szerint sem fogják igénybe venni a kiépített piacteret.
Guzsván Lajosné: a piac tér mindig is a Rév utcában volt, a szigetből is átjárnak az árusok. Egyetért a polgármester javaslatával.

Harsányi János: Közvetlenül a főútvonal mellett működik most a piac, nem javasolja, hogy ott is maradjon, mert nagyon balesetveszélyes.

Több kérdés, hozzászólás nem hangzott el, a testület 9 szavazattal 2 ellenszavazattal az alábbi határozatot hozta:

24/1995.(III.22.) Kt. számú határozat
a piac helyének kijelöléséről

A képviselőtestület a piac helyét a kiépített Rév utcai piactérre jelöli ki. Az árusoknak az elfoglalt hely nagyságától függően helypénzt kell fizetni a 4/1991. (IX.15.) számú önkormányzati rendeletben foglaltak szerint.

Határidő: 1995. április 1.

Felelős: Hegedűs György polgármester

Pest Éva jegyző ismerteti a FOR LIFE Alapítvány kérelmét a helikopteres mentőszolgálat támogatására.

(Kérelem a jegyzőkönyv melléklete.)

A képviselők egybehangzó véleménye, hogy az önkormányzatnak nem áll módjában támogatást nyújtani.

Ezek után fellebbezést ismertet a jegyző, melyeket a szociális bizottság segélykérelmüket elutasító határozata ellen nyújtottak be, név szerint Sallai Sándorné és Kovács Csabáné.

A testület tagjainak egyöntetű véleménye, hogy a bizottság határozatai megalapozottak voltak, és 7 szavazattal 4 tartózkodással az alábbi határozatot hozták:

25/1995. (III.22.) Kt. számú határozat
fellebbezések elbírálásáról

1. A képviselőtestület Sallai Sándorné Dunaszekcső, Rákóczi u. 4. szám alatti lakos fellebbezését elutasítja, a szociális bizottság határozatát helybenhagyja. 

2. A képviselőtestület Kovács Csabáné Dunaszekcső, Jókai u. 7. szám alatti lakos fellebbezését elutasítja, a szociális bizottság határozatát helybenhagyja.

Határidő: 1995. április 5.

Felelős: Hegedűs György polgármester

Hegedűs György polgármester tájékoztatja a képviselőket, hogy az üdülőtulajdonosok megkeresték azzal a kéréssel, hogy a kemping és a vásártér közötti szakaszon járdát szeretnének a gyalogosforgalom részére. Kérésük megalapozott, de anyagiak hiányában egyelőre a járda kiépítése nem áll módjában az önkormányzatnak. Az ottani körülményeket egyébként is felül kell vizsgálni. A kérést számon kell tartani, a szükséges fedezet megteremtése után a járdaszakasz megépülhet.

Több tárgy nem volt, a polgármester az ülést berekesztette.

Kmf.


Hegedűs György 
Pest Éva


Polgármester
jegyző 

Dunaszekcső község polgármestere

4/1995.

Meghívó

A Dunaszekcső Községi Önkormányzat képviselőtestülete 1995. március 22-én 17 órai kezdettel ülést tart, melyre meghívom.

Az ülés helye: községháza tanácsterme

Napirendi pontok: 

1.) Lejárt határidejű határozatok végrehajtása, két ülés között történt fontosabb események

Előadó: Hegedűs György polgármester

2.) Ismét az óvodáról…

Előadó: Hegedűs György polgármester

3.) Egyebek

Dunaszekcső, 1995. március 17. 



Hegedűs György



Polgármester

Tisztelt képviselőtestület
Alulírott Tabó Zoltán és neje Szalai Margit 7700 Mohács Park u. 5/a szám alatti lakosok kérelemmel fordulunk a Tisztelt Képviselőtestülethez. Dunaszekcsőn az 556. hrsz. 1928m2 beépítetlen területre vonatkozó építési tilalmat érvényteleníteni szíveskedjenek. Szándékunkban van Dunaszekcsőn letelepedni az említett ingatlanon lakóépületet építeni. Véleményünk szerint e terület alkalmas lakóépület építésére a meglévő részleges közművesítés:
· villany

· gáz

· víz

· telefon miatt.

Kérjük számunkra kedvező döntésük meghozatalát és arról értesítésüket.

Tisztelettel megköszönve



Tabó Zoltán



Szalai Margit

1995. március 17. Mohács

A Dunaszekcsői Református Egyházközösség

Presbitériumának Elnökségétől

8-1995. sz.

Dunaszekcső község 

Önkormányzati Testületének

Dunaszekcső

Tisztelt Önkormányzati Testület!

Szeretnénk megköszönni a dunaszekcsői református gyülekezet nevében a Dunaszekcső Község Önkormányzati testületének, hogy az elmúlt önkormányzati ciklusban erkölcsi és anyagi támogatásával segítette e kicsiny, közel 120 fős gyülekezetet.

Sajnos az egyre idősödő gyülekezet számára egyre nehezebb a mindennapi terhek hordozása mellett a meglévő egyházi épületeink karbantartása is.

Gyülekezetünk elhatározta, hogy a század elején épült paróchia épületét lassan renoválja. Elmúlt évben az épület oldalát és a belső tornác egy részét javítottuk ki. Ebben az évben szükségessé vált az utcafront ablakainak cseréje (ami szintén el van korhadva és beszakadozik). 

Ezeknek javítási költsége előre láthatólag megközelíti a 300.000 forintot. Ennek jó részét a gyülekezet saját és egyházkerületi forrásból kívánja fedezni. A hiányzó összeget – mintegy 600.000 forintot – a gyülekezet már nem tudja előteremteni.
Ezért kérjük a T. Önkormányzati testületet, hogy lehetőségükhöz képest a hiányzó összeget a gyülekezet számára biztosítani szíveskedjék.

Életükre és munkájukra Isten áldását kérve, vagyunk atyafiságos köszöntéssel:



Wéber Zsolt



gondnok
lelkipásztor

Dunaszekcső, 1995. 03. 13.

Reparautó Kft

Helikopteres Mentőszolgálat

PÉCS

Levélcím:  7200 Dombóvár

Kölcsey u. 4.

Tel, fax: 06 74 366 891

Tisztelt Polgármester Úr!

Kérem szakítson számomra néhány percet drága idejéből, hogy végigolvassa levelemet, amelyből tudomást szerezhet a pécsi bázishellyel működő For Life Helikopteres Mentőszolgálat eddigi munkájáról.

A magánvállalkozási alapon működő légimentő szolgálat 1991-től mindennapos ügyeletet tart a Pécs-Pogány reptéren. Orvossal és ápolóval a fedélzetén minden percben készen áll az azonnali felszállásra, hogy a bajbajutottak segítségére siessen. 

Az Országos Mentőszolgálat irányításával és egészségügyi személyzetével az elmúlt években az elvárásoknak megfelelően teljesítette a rábízott feladatokat és ezzel bebizonyította létjogosultságát és szükségességét régiónkban.

A mentőhelikopter hívható Baranya megyében a 04-es, más megyékből a 06 72 314 444-es telefonszámokon.
SZOLGÁLTATÁSUNK TÉRÍTÉSMENTES!

A dél-magyarországi helikopteres mentőszolgálat beruházása és beindítása állami támogatás nélkül, magánerőből jött létre. Működtetésének finanszírozására 1991-ben szerződést kötöttem az Országos Mentőszolgálat Főigazgatóságával és az Országos Egészségbiztosítási Pénztárral.

(évi 13.5 m Ft) Azóta az OEP a finanszírozási hozzájárulást nem emelte.

Pécs Város önkormányzata 1992-ben létrehozta a For Life Alapítványt, hogy az alapítvány számlájára beérkezett adományokból a For Life Helikopteres Mentőszolgálat működtetését támogassa.

Az alapítványra befolyt összeg az 1992 és 1993-as évekhez képest (több millió Ft), 1994 évben 10 500 Ft-ra csökkent.

TÁJÉKOZTATÁS

A FOR LIFE HELIKOPTERES MENTŐSZOLGÁLAT

MUNKÁJÁRÓL

A pécsi bázishellyel működő légimentő szolgálat 1991 óta 760 órát töltött a levegőben az Országos Mentőszolgálat megbízásából mentési és betegszállítási feladatokkal.

Több mint 500 embertársunkon segített szakképzett egészségügyi személyzetével (orvos, ápoló) korszerű felszerelésével, gyorsaságával, kíméletes szállítással.

A két hajtóműves gázturbinás mentőhelikopter a négy fő személyzeten kívül két fekvőbeteg, vagy egy fekvő és két ülőbeteg mentésére, szállítására alkalmas.

Pécs 80 km-es körzetében baleseti ügyeletet tart, betegszállítást végez az ország bármely településére.

Percenként 3 km megtételével számolva nagyon rövid időn belül eléri a távolabbi és közúton nehezen megközelíthető településeket is.

Életveszély esetén, vagy más járművel nem, vagy nehezen megközelíthető helyen történt balesethez, súlyos beteghez hívhatják háziorvosok, üzemorvosok, mentők-kórházak orvosai. A 04-es telefonszámon az ország bármely településéről riasztható. A helikopter bevetésének indokoltságát a mindenkori ügyeletben lévő szolgálatvezető dönti el és intézkedik a mentőhelikopter azonnali indításáról.

A For Life mentőhelikoptere részt vett közúti és vasúti balesetek sérültjeinek mentésében, égési sérültek mentésében, koraszülöttek, gerinc és fejsérültek, szívbetegek, veszélyeztetett szülő nők és egyéb más okból súlyos betegek azonnali szállításában. Donorok és emberi szervek szállításában, valamint speciális műtétekhez orvos-csoportok helyszínre történő szállításában.

PÉCSRŐL REPÜLT:
Budapest
Magyarsarlós
Mázaszászvár

Debrecen
Lothárd
Püspökbólyi


Szeged
Kecskemét
Keszthely


Kaposvár
Kiskunhalas
Marcali


Szigetvár
Patosfa
Lengyeltóti


Nagykanizsa
Újpetre
Kökény


Nagyatád
Szekszárd
Balatonfüred


Kiskunfélegyh.
Komló
Hódmezővásárh.


Ocsárd
Pellérd
Zalaegerszeg


Szökéd
Kovácsszénája
Bicsérd


Dombóvár
Szentes
Pécsvárad


Harkány
Orfű
Kiliti


Baja
Kalocsa
Szombathely


Siklós
Terehegy
Marcali


Veszprém
6-os számú főút
Keszthely


Szombathely
Kemse
Várpalota



…stb.

Anyagi támogatásukat köszönettel elfogadjuk.

Bankszámlaszámunk: Mezőbank RT Szekszárd 469 98918-1711200

Amennyiben az elmúlt években anyagi támogatásukkal hozzájárultak a pécsi helikopteres mentőszolgálat fenntartásának költségeihez, akkor ezt a magam és a rászorulók nevében tisztelettel megköszönöm.

Az OEP az 1991-ben megállapított finanszírozási összeget csak 2,5 m Ft-tal tudja emelni. Sajnos ez az összeg a négy éves inflációt sem fedezi, nem beszélve az üzemanyag árainak emelkedéséről, fogyasztási adóval történt terheléséről és egyéb többletkiadásokról.

Amennyiben egyéb forrásokból, alapítványi támogatásból a többletköltségeket nem tudjuk fedezni, veszélybe kerül a három és fél éve működő helikopteres mentőszolgálat mindennapos ügyelete régiónkban.

Tisztelettel kérem a polgármester urat és a képviselőtestületet, hogy lehetőségeikhez mérten anyagi támogatásukkal segítsék a For Life Helikopteres Mentőszolgálat fennmaradását és további működését.

Mindezt kérem For Life (az életért)
Kérem támogatásával remélve, tisztelettel:



____________________



Harkányi László



Légimentő szolg. vez.

Tájékoztatásul közlöm az eddigi önkormányzatok támogatásainak összegét (a település lakóinak számától függően): 5 000 Ft-tól – 2 000 000 Ft-ig
